Die Vijfheerenlanden (letterlik in Afrikaans: Vyfherelande) is 'n Nederlandse streek in die provinsie Utrecht, waarvan 'n klein stukkie in die provinsie Zuid-Holland lê. Daar woon in 2021 ongeveer 54 000 mense op 'n oppervlakte van sowat 145 km². Dit is 'n landelike streek met baie veeboerdery en 'n bietjie saaiboerdery, wat hom sowat op nul meter bo seevlak bevind en wat uit veen en klei bestaan. Hierdie streek val amper heeltemal saam met die in 2019 gestigte munisipaliteit Vijfheerenlanden, uitgesonder die munisipale gebied noordwes van die dorp Meerkerk, wat onder die Alblasserwaard-streek val. Die klein munisipale gebied van die Zuid-Hollandse munisipaliteit Molenlanden wat oos van die dorp Arkel geleë is, behoort ook tot die Vijfheerenlanden-streek. Die Vijfheerenlanden grens in die weste aan die Zuid-Hollandse Alblasserwaard-streek en in die ooste aan die Gelderse Nederbetuwe- en Tielerwaard-streke. In die noorde word die Vijfheerenlanden begrens deur die Lek- en in die suide deur die Linge-rivier. Die streek se dialek word Vijfheerenlands genoem, wat 'n Hollandse dialek is en baie dieselfde as die naburige Alblasserwaards is. Vijfheerenlanden (munisipaliteit)